b'\n_START_ARTICLE_\nMinutt for minutt\n_START_PARAGRAPH_\nMinutt for minutt er navnet NRK har brukt p\xc3\xa5 de fleste av sine sakte-TV-produksjoner siden 2009. En del av disse er av typen f\xc3\xb8rerromsfilmer, men det er ogs\xc3\xa5 programmer om naturfenomener eller framf\xc3\xb8ring av tekst. NRK vant prisen \xc2\xab\xc3\x85rets nyskapning\xc2\xbb under Gullruten 2012 for direktesendingen av Hurtigruten minutt for minutt. I august 2013 ble det kjent at NRK \xc3\xb8nsket \xc3\xa5 selge konseptet til andre tv-selskaper under en messe i Cannes._NEWLINE_Etter NRKs lansering av konseptet for folk flest, har det blitt produsert flere parodier med private minutt for minutt-sendinger, ofte publisert via nettstedet YouTube._NEWLINE_Forbrukerr\xc3\xa5det str\xc3\xb8mmet i mai 2016 en 24-timers maratonopplesning av 250 000 ord med kontraktsvilk\xc3\xa5r for mobilapplikasjoner, kalt \xc2\xabappvilk\xc3\xa5r minutt for minutt\xc2\xbb. Tekstmengden tilsvarte det en norsk gjennomsnittsforbruker har klikket ja til.'